ธอส.เปิดรับกู้บ้านหลังแรกต่อ
ธอส.เปิดรับยื่นกู้บ้านหลังแรก 0% นาน 2 ปีต่อ หลังคาดมีคนผิดหวัง20%
14 มิ.ย. 2554

ธอส.เปิดรับยื่นกู้บ้านหลังแรก 0% นาน 2 ปีต่อ หลังคาดมีคนผิดหวัง20% 
นายวรวิทย์  ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. ยังคงเปิดรับผู้ที่สนใจยื่นขอสินเชื่อโครงการบ้านหลังแรกอัตราดอกเบี้ย 0% ระยะเวลา  2 ปี แม้ว่าขณะนี้จะมีผู้ยื่นขอสินเชื่อครบวงเงิน 2.5 หมื่นล้านบาท  แต่คาดว่าอาจจะมีผู้ที่คุณสมบัติไม่ผ่านเกณฑ์ตามที่ธนาคารกำหนดประมาณ 10 - 20% จึงทำให้ยังเหลือวงเงินอีกมาประมาณ 3,000 - 5,000 ล้านบาท ซึ่งประชาชนยังสามารถยื่นขอสินเชื่อ จาก ธอส.ได้อีกจนกว่าวงเงินอนุมัติและทำนิติกรรมครบ 2.5 ล้านบาท  และจากยอดยอดอนุมัติสินเชื่อบ้านหลังแรก ณ วันที่ 14 มิ.ย.54 มีผู้ได้อนุมัติแล้ววงเงิน 6,000 ล้านบาท 
ทั้งนี้พบว่าภายใต้กรอบวงเงิน 2.5 หมื่นล้านบาท มีลูกค้ายื่นกู้ทั้งสิ้น 1.85 หมื่นราย วงเงินเฉลี่ยรายละ 1.35 ล้านบาท โดยแบ่งเป็นสัดส่วนลูกค้า เขตกรุงเทพและปริมณฑล 45% ที่เหลือเป็นลูกค้าในส่วนภูมิภาค อีก 55% 
"สอดคล้องกับวัตถุประสงค์ของโครงการฯ ที่ต้องการช่วยเหลือผู้มีรายได้น้อยถึงปานกลางให้สามารถเข้าถึงแหล่งเงินกู้ที่อยู่อาศัยในอัตราดอกเบี้ยต่ำ และสร้างโอกาสให้ประชาชนคนไทยมีบ้านเป็นของตนเองให้ได้มากที่สุด นอกจากนี้ยังสามารถกระจายเม็ดเงินสินเชื่อบ้านดอกเบี้ยต่ำไปสู่ลูกค้ารายย่อยในภูมิภาคได้เช่นกัน"นายวรวิทย์กล่าว